Două noi contracte de finanțare, care prevăd investiții, în valoare totală de aproape 20 de milioane de euro, pentru modernizarea transportului public în municipiul Hunedoara, au fost semnate, ieri, la sediul Agenției pentru Dezvoltare Regională (ADR) Vest din Timișoara.

Cele două contracte, semnate de primarul Hunedoarei, Dan Bobouțanu, și directorul ADR Vest Sorin Maxim, se referă la modernizarea transportului în comun de pe raza municipiului de pe Cerna. În acest scop, vor fi achiziționate și introduse în transport 13 autobuze hibrid tip plug-in, vor fi implementate sisteme de e-ticketing și de management al traficului (sistem de supraveghere video CCTV, sistem de management al flotei de transport public, echipamente de semaforizare, sistem de comunicație fibră optică – canalizație electrică, centru de control trafic). De asemenea, proiectele prevăd amenajarea de piste pentru bicicliști și implementarea unui sistem de bike-sharing, modernizarea trotuarelor pe traseele cuprinse în proiect, cu amplasarea de sisteme de siguranță care să împiedice accesul auto pe spațiile pietonale și alte lucrări de infrastructură (carosabil, stații de autobuz/ bike-sharing, spații verzi, construcție autobază etc.).

Ținta este dezvoltarea mobilității urbane bazate pe mersul pe jos, utilizarea bicicletei ca mijloc de deplasare și un transport public de înaltă calitate și eficiență. Traseele pe care sunt prevăzute intervenții sunt: Coridorul Central – Bd. Dacia, Str. 22 Decembrie, Aurel Vlaicu, Avram Iancu, Bicaz, Bucegi, Ion Creangă, Mihai Viteazu, Mureșului, Revoluției, Rotarilor (construcție autobază), Victoriei, Corvin și Decebal; Coridorul de Est – Str. Buituri, Eroilor și Mureșului, Aleea Ciprian Porumbescu, Aleea Izvor (Scara „Izvor 3”), Bd. 1848, Str. Al. Vlahuță, Pictor Ștefan Luchian, Trandafirilor, Victoriei, Viorele, Bd. Mihai Viteazu, Str. Avram Iancu, Bd. Dacia, Str. Pinilor și Gheorghe Lazăr.